ועדת החוקה, חוק ומשפט, כנסת 24, פרוטוקול מספר 234, 2022-03-08 12:30

גלעד קריב: צהריים טובים לכולם.

גלעד קריב: אני מתכבד לפתוח את ישיבת ועדת החוקה, חוק ומשפט.

גלעד קריב: היום ה' באדר ב' התשפ"ב, 08 במרץ 2022.

גלעד קריב: על סדר היום: הקמת ועדת משנה לזכאי חוק השבות וקשר עם התפוצות.

גלעד קריב: אנחנו מברכים את יושב ראש הכנסת, חברנו ועמיתנו, חבר הכנסת מיקי לוי שמצטרף אלינו לדיון הקצר.

גלעד קריב: תודה לכל חברי וחברות הכנסת שנמצאים איתנו.

גלעד קריב: חברת הכנסת מזרסקי, חבר הכנסת בליאק, חבר הכנסת גינזבורג וכמובן חבר הכנסת כלפון הנוגע בדבר.

גלעד קריב: בפתח הדברים או בפתח הישיבה הקצרה - - חבר הכנסת רוטמן וחבר הכנסת מקלב מצטרפים אלינו.

גלעד קריב: בפתח הדיון הקצר, יש שתי ברכות שלא מן העניין.

גלעד קריב: האחת ברכה נאמנה למנהלת המיתולוגית של ועדת החוקה, חברתנו דורית ואג שבמשך כ"ח שנים ניהלה ביד רמה את הוועדה.

גלעד קריב: אנחנו שמחים שאת איתנו.

גלעד קריב: ברכה שנייה, ברכת יום הולדת שמח ליועץ המשפטי המהולל של ועדת החוקה.

גלעד קריב: הוא אמנם חגג אתמול, אבל אנחנו מברכים אותו היום.

גלעד קריב: מכובדי, אנחנו ביקשנו את כינוס הוועדה על מנת לאשר הקמת ועדת משנה מכוח סעיף 109 לתקנון הכנסת.

גלעד קריב: מיד חבר הכנסת לוי, יושב ראש הכנסת, גם הוא יתייחס למהלך הזה שהוא היה מיוזמיו ומן השותפים לו.

גלעד קריב: שמה של הוועדה הוא ועדת משנה לעניין זכאי חוק השבות וקשר עם התפוצות.

גלעד קריב: הוועדה הזאת מוקמת מכוח האחריות של הוועדה שלנו, ועדת החוקה, חוק ומשפט על חוק השבות.

גלעד קריב: זו הוועדה שחוקקה את החוק וטיפלה בו לאורך השנים.

גלעד קריב: גם מכוח העובדה שהקשר של מדינת ישראל עם התפוצות מעוגן היום כערך חוקתי במסגרת חוקי היסוד, שגם הם נמצאים באחריותה הכוללת של ועדת החוקה.

גלעד קריב: הקמת הוועדה נעשית כמובן על רקע המאורעות הקשים על אדמת אירופה, במסגרתם חייהם של מאות אלפי זכאי שבות נמצאים תחת סכנה.

גלעד קריב: לנוכח העובדה שהמשבר הגדול הזה מייצר גם הזדמנות משמעותית למדינת ישראל למלא את תפקידה כמדינה ששוקדת על קיבוץ הגלויות ופותחת את שעריה בפני זכאי השבות, וגם כמדינה שמחויבת לפעול למען רווחתן ועוצמתן של הקהילות היהודיות בתפוצות.

גלעד קריב: חשוב לי להדגיש, ואני בטוח שגם יושב ראש הכנסת יעמוד על העניין, הוועדה הזאת פעמים רבות מדגישה את הכבוד הרב שאנחנו רוכשים לוועדות האחרות בכנסת, לתחומי האחריות שלהן.

גלעד קריב: לא אחת אני מציין בדיונים כאן שישנן סוגיות בהן אנחנו צריכים לשמוע את קולן של וועדות אחרות, שאני צריך להיוועץ עם יושבי ראש וועדות אחרות.

גלעד קריב: גם בעניין הזה חשוב לי לומר שאנחנו מאוד רגישים לסמכויות של וועדות אחרות, אלה שכבר קיימות ומתפקדות וגם אלה שכולנו תקווה שיוקמו בקרוב.

גלעד קריב: עניינה של וועדת המשנה הזו ייבחן כל העת אל מול פעילותן של וועדות אחרות, ואנחנו כמובן מקווים מאוד שבמהרה תוקם וועדת עלייה, קליטה ותפוצות שתפעל כסדרה.

גלעד קריב: עד אז, ברוח האמירה במקום שאין אנשים אשתדל להיות איש במסכת אבות, אנחנו לא יכולים בעת הזו להיוותר ללא כלי פרלמנטרי חשוב בתחום.

גלעד קריב: אדוני, אני כן אבקש להוסיף דבר אחד נוסף, ואז כמובן נאזין לדבריך.

גלעד קריב: מטבע הדברים ומגדרות האחריות של ועדת החוקה, אנחנו מגדירים את הוועדה הזו כוועדת משנה לעניין זכאי חוק השבות והקשר עם התפוצות.

גלעד קריב: דווקא מתוך ההכרה שהמשימה המרכזית שלנו כעת, כמדינת הלאום של העם היהודי, היא לפעול למול מאות אלפי זכאי חוק השבות ולמול הקהילות היהודיות, אני רוצה גם להזכיר את החובה הכלל אנושית אבל גם היהודית שמוטלת עלינו, לעסוק גם בעניינם של פליטים שאינם יהודים ואינם זכאי חוק השבות.

גלעד קריב: בעיניי העיסוק במשימה אחת לא בא על חשבון העיסוק במשימה האחרת.

גלעד קריב: רבי עקיבא לימד אותנו ואהבת לרעך כמוך, זה כלל גדול בתורה.

גלעד קריב: תלמידו וחברו השלים את המהלך כשאמר זה ספר תולדות אדם, זה כלל גדול מזה.

גלעד קריב: היכולת שלנו תמיד להישען על שתי רגליים, האחת הרגל של המחויבות שלנו לכלל ישראל ולעם היהודי, ומצד שני הזיכרון הזה, בייחוד הזיכרון היהודי שלנו שאנחנו חלק ממשפחת העמים ונושאים באחריות אוניברסאלית, גם זה זיכרון חשוב.

גלעד קריב: אני לא אחת מציין בהקשרים שונים שהפעם הראשונה שהמונח עברי מופיע בתורה, אברהם העברי, הוא באותו פסוק שמדבר על כך שהפליט בא אל אברהם, הפליט ממלחמת ארבעת המלכים בחמשת המלכים בסדום.

גלעד קריב: יש קשר הדוק בין הזהות היהודית והעברית לבין היחס לפליטים, גם יהודים וגם אלה שאינם יהודים.

גלעד קריב: בצד העבודה המסורה, אני בטוח שהוועדה בראשותו של חבר הכנסת כלפון, אנחנו כוועדת חוקה נפעל לקדם את הרגישות של מדינת ישראל גם כלפי מצוקתם של פליטים שאינם יהודים שנקלעו לתופת המלחמה על אדמת אוקראינה.

גלעד קריב: אדוני יושב ראש הכנסת, בבקשה.

גלעד קריב: תודה על הגעתך.

מיקי לוי: תודה רבה אדוני היושב ראש.

מיקי לוי: חבר הכנסת הרב גלעד קריב, חברי כנסת, אורחים, עובדים, אני ראשית רוצה להודות לך על הקמת וועדת המשנה לטיפול בסוגייה הבוערת של העלייה הצפויה של זכאי חוק השבות בעקבות המלחמה באוקראינה והמשבר ההומניטרי החריף.

מיקי לוי: בשבועות האחרונים ניהלתי שורת דיונים כדי להביא להקמת ועדת העלייה והקליטה של הכנסת, שתיתן מענה מהיר למשבר שמתרגש אלינו.

מיקי לוי: כידוע, ראשות וועדת העלייה והקליטה ניתנה לאופוזיציה, ולצערי האופוזיציה סרבה להפעיל את הוועדה למרות בקשות חוזרות ונשנות שלי, להתעלות לצורך השעה.

מיקי לוי: מעל 200,000 יהודים ואחרים, חלקם ישראלים, נמצאים כרגע בלב המלחמה באוקראינה.

מיקי לוי: העם היהודי למוד הסבל, זו העת להושיט להם את היד ולסייע בידם.

מיקי לוי: צורך השעה בהקמת וועדת העלייה והקליטה מוכח מעל ומעבר לכל ספק.

מיקי לוי: לצערי קיבלתי כתף קרה ותשובות שליליות למרות בקשות חוזרות ונשנות שלי לאופוזיציה.

מיקי לוי: אינני רוצה לקחת מהאופוזיציה את מה שמגיע לה, אבל עדיין צריך למצוא פתרון.

מיקי לוי: לכן אני שמח ומודה לך, אדוני יושב ראש הוועדה, שהצעת את היוזמה להקים וועדת משנה תחת הוועדה שלך, שתטפל בנושא החשוב הזה.

מיקי לוי: מי כמוך שמתעסק בסוגיות העלייה, זכאי חוק ושבות ובנושא התפוצות מתוקף המעמד שלך, מבין וראוי לטפל בנושא החשוב הזה.

מיקי לוי: הכנסת עובדת ותמשיך לעבוד ולטפל בכל הסוגיות של החברה הישראלית.

מיקי לוי: חבר הכנסת כלפון, יהיה צורך בשיתופי פעולה בין הוועדות השונות, למשל וועדת הכספים לכל נושא התקציב.

מיקי לוי: אני שוב מודה לך מקרב לב על ההחלטה שלך להקים את ועדת המשנה.

מיקי לוי: אני מאחל בהצלחה ליושב ראש ועדת המשנה שהחלטת על מינויו, חבר הכנסת יום טוב חי כלפון.

מיקי לוי: אין לי ספק שהוא מכיר את הנושא היטב מתוקף כך שהוא בעצמו עשה עלייה והנושא קרוב לליבו.

מיקי לוי: אין לי ספק שההצלחות יגיעו ושהעבודה שתושקע תישא פירות.

מיקי לוי: העבודה רבה ודחופה.

מיקי לוי: בהצלחה.

מיקי לוי: ככל שאני, אתה, יושב ראש וועדת החוקה, נצטרך לסייע, נסייע בידך ככל שנצטרך.

מיקי לוי: צורך השעה דוחק בנו, אנחנו צריכים להגיש יד לאחינו היהודים שנמצאים בלב התופת.

מיקי לוי: בהצלחה לך מכל הלב, תודה רבה.

גלעד קריב: תודה רבה אדוני היושב ראש על דבריך החשובים.

גלעד קריב: אני חושב שכולנו נסכים שמבין כל חבריה הקבועים של הוועדה, מי שבאמת נושא עימו גם את הסיפור האישי שתמיד משפיע על עבודתנו כמחוקקים, הוא חברו ועמיתנו חבר הכנסת כלפון שהנושא הזה באמת בוער בעצמותיו.

גלעד קריב: הוא מעלה את הנושא הזה פעמים רבות.

גלעד קריב: לצורך הפרוטוקול ולצורך ההתייחסויות העתידיות של חברי הכנסת הנוספים שנמצאים עימנו כאן, וכולם בוודאי ירצו לדבר, אני אומר שהצעת ההחלטה עליה נצביע, התקנון דורש הצבעה, היא החלטה על הקמת ועדת משנה לזכאי חוק השבות וקשר עם התפוצות.

גלעד קריב: סמכויות הוועדה תהיינה מעקב ופיקוח אחר פעולות הממשלה ויתר רשויות השלטון בכל הקשור לקליטת זכאי חוק השבות במדינת ישראל, בדגש על עולים מרוסיה ואוקראינה לנוכח המשבר הנוכחי.

גלעד קריב: כמו כן, הוועדה תפעל למעקב ופיקוח אחרי פעולות הממשלה ויתר רשויות השלטון בכל הנוגע לקשר עם הקהילות בתפוצות, המעוגן כיום כערך חוקתי במדינת ישראל.

גלעד קריב: כנהוג, ועדת המשנה תתכנס באישור יושב ראש הוועדה הקרובה.

גלעד קריב: ישנן הוראות ברורות בתקנות לגבי פעולתה של הוועדה.

גלעד קריב: אנחנו נצביע על מינויים של חברי הוועדה הקבועים הבאים כחברים בוועדה.

גלעד קריב: יושב ראש וועדת המשנה חבר הכנסת כלפון, חברים בוועדה חברת הכנסת ענבר בזק, חבר הכנסת סימון דוידסון, חברת הכנסת גבי לסקי, חבר הכנסת צבי האוזר.

גלעד קריב: חשוב לי להדגיש שהצענו לחברי האופוזיציה הקבועים בוועדה להצטרף, אנחנו מקפידים ונקפיד גם בעתיד על מקומם של חברי האופוזיציה בוועדה הזו, על קולם, על השפעתם על הדיונים, אני מקווה שהן כחברים רשמיים והן כמשתתפים בדיונים, הם יפעלו גם בוועדה הזו.

גלעד קריב: זאת הצעת ההחלטה, אנחנו נצביע עליה ואז ככל ש - - -

קריאה: אפשר לדבר לפני ההצבעה?

גלעד קריב: כדרכנו אנחנו תמיד מאפשרים.

גלעד קריב: חבר הכנסת בליאק ביקש להיות ראשון הדוברים מכיוון שהוא צריך לצאת.

גלעד קריב: חבר הכנסת בליאק, בבקשה.

ולדימיר בליאק: תודה אדוני.

ולדימיר בליאק: בדיוק יצאתי לפני כמה דקות מישיבת ועדת הכספים בה הכנו לקריאה שניה ושלישית את הצעת החוק שלי שעושה מהפיכה בנקודות הזיכוי לעולים, גם מאריכה את התקופה מ-42 חודשים ל-54 חודשים וגם בעצם מעלה את אחוז העולים שיוכלו לנצל את ההטבה מ-30% היום ל-70% אחרי אישור הצעת החוק.

ולדימיר בליאק: כשהבאנו את הרעיון היינו במצב אחר.

ולדימיר בליאק: היום מול מדינת ישראל ניצב אתגר מאוד משמעותי של קליטת עלייה.

ולדימיר בליאק: יש לנו בין 250,000-300,000 זכאי חוק השבות באוקראינה, ועוד יותר ברוסיה.

ולדימיר בליאק: לכן אני חושב שבשנים הקרובות אנחנו צפויים לקלוט מאות אלפי עולים, אירוע שמדינת ישראל לא חוותה לפחות 30 שנים עם פוטנציאל עלייה אדיר.

ולדימיר בליאק: לכן יש צורך לתכלל את הפעילות של כל משרדי הממשלה וכאן יש לנו כמובן אמירה מאוד משמעותית ככנסת בפיקוח על משרדי הממשלה.

ולדימיר בליאק: לכן אני מברך על הקמת הוועדה ואת חברי יום טוב כלפון שיעמוד בראש ועדת המשנה.

ולדימיר בליאק: אני רוצה לומר מילה על הפליטים שאינם זכאי חוק השבות.

ולדימיר בליאק: אני חושב שהיום מול הטרגדיה האנושית שמתרחשת על אדמת אוקראינה, החובה המוסרית שלנו כמדינת ישראל היא לפתוח את שערינו ולחבק את הפליטים.

ולדימיר בליאק: בהקשר הזה שמעתי אתמול דיווח שיש כוונה לבטל את הערבות לפליטים.

ולדימיר בליאק: אני חושב שזה צעד נכון ואנושי, אנחנו לא נראים טוב עם הדרישה הזאת.

ולדימיר בליאק: אני מקבל כל יום עשרות פניות ומנסה לעזור, אבל אם וכאשר הממשלה תגיע להחלטה לבטל את הערבות הזאת, אני בהחלט אברך על כך כי זה צעד מאוד נכון.

ולדימיר בליאק: תודה רבה ושיהיה בהצלחה.

גלעד קריב: תודה רבה חבר הכנסת בליאק, יישר כוחך על העשייה שלך בתחום הזה.

גלעד קריב: כפי שיושב הראש ציין, אני חושב שנושא העלייה חולש גם כשישנה וועדת סטטוטורית שבתקווה תוקם בקרוב, גם בשל חשיבות העניין וגם כי הדבר יעיד על איזשהו דטנט שהלוואי ויגיע בין קואליציה לאופוזיציה.

גלעד קריב: הנושא הזה נידון בהרבה מאוד וועדות.

גלעד קריב: חבר הכנסת רוטמן, בבקשה.

שמחה רוטמן: האמת היא שהנושא מאוד חשוב ומאוד מצער אותי שאני צריך לומר את הדברים שאני צריך לומר עכשיו.

שמחה רוטמן: דבר ראשון, אין מה לומר, אדוני היושב ראש הוועדה ויושב ראש הכנסת, אתם הרבה יותר אלגנטיים מחבר הכנסת טופורובסקי, את זה אני יכול לומר.

שמחה רוטמן: ראינו אתמול שהוא הצביע פה אחד בדורסנות, מעיף - - אתם עושים את העבודה יותר באלגנטיות, אבל מה שאתם עושים זה בדיוק אותו דבר.

שמחה רוטמן: למה אני מתכוון?

שמחה רוטמן: כשהוקמה הממשלה והקואליציה הזוועתית הזאת, בעיניי, שאלו אותנו ואותי אישית בראיונות, מה יקרה אם תפרוץ מלחמה?

שמחה רוטמן: אתם תתנו גב לקואליציה?

שמחה רוטמן: אתם תשתפו איתם פעולה?

שמחה רוטמן: אם תפרוץ מלחמה, אתם תתנו להם רשת ביטחון?

שמחה רוטמן: פרצה מלחמה, לא בין ישראל לשכנותיה, אלא בין רוסיה לאוקראינה.

שמחה רוטמן: חבל שחבר הכנסת ולדימיר בליאק הלך.

שמחה רוטמן: את המקום שגנבתם בוועדת הכספים אתם לא מוכנים לוותר, ועל עוד כמה וועדות שגנבתם לעצמכם על הדרך.

שמחה רוטמן: אתם לא מוכנים לוותר על זה אפילו בזמן מלחמה, אפילו בשביל לקלוט את אחינו מאוקראינה.

שמחה רוטמן: אתם ממשיכים להיאחז בבריונות שעשיתם בשלב א' ועכשיו בדמעות תנין מגיע לפה יושב ראש הכנסת ואומר שהוא חשב שהאופוזיציה תתעלה לצורך השעה, קיבלתי כתף קרה.

שמחה רוטמן: אתם הצעתם להחזיר את הגזלה כשקיבלת כתף קרה, אדוני היושב ראש?

שמחה רוטמן: אתה לא רוצה לקחת מהאופוזיציה, זה מה שאתה עושה מהיום הראשון שאתה יושב הראש.

שמחה רוטמן: אתה לוקח מהאופוזיציה את זכויותיה בוועדות ובמליאה.

שמחה רוטמן: אתמול יצא מכתב מהיועצת המשפטית של הכנסת על מה שאתה עושה במליאה.

שמחה רוטמן: אתם לא רוצים לקחת?

שמחה רוטמן: אתם ועוד איך לוקחים.

שמחה רוטמן: לא רק שאתם לוקחים, אתם רומסים את התקנון.

שמחה רוטמן: אותו סעיף שציינת אומר במפורש שלא תועבר לוועדת המשנה סמכות הנתונה לוועדה הקבועה לפי כל חיקוק.

שמחה רוטמן: יש פה תקנון, כמה סעיפים קודם שמסביר שקליטת עולי שבות וקשר עם התפוצות זה בסמכות ועדת העלייה.

שמחה רוטמן: אתם מעבירים לוועדת משנה, בניגוד להוראות התקנון.

שמחה רוטמן: אני אבקש אחר כך חוות דעת מהיועץ המשפטי, אבל לצערי כמו שראינו אתמול, לא משנה מה הוא יגיד, אתם תרמסו אותו.

שמחה רוטמן: כתוב בתקנון שמה שאתם עושים מנוגד לתקנון ואתם עושים את זה בזמן מלחמה בשביל לא להשיב את הגזלה שגזלתם בתחום הוועדות.

שמחה רוטמן: אתם הורסים את התקנון פעם נוספת ועוד מזילים דמעות תנין על זה שאנחנו לא משתפים עם זה פעולה.

שמחה רוטמן: אין גבול לחוצפה.

שמחה רוטמן: זה מה שנקרא רק ההתחלה של האירוע.

שמחה רוטמן: אחרי שאתם עושים את כל הדבר הזה וכמובן בהתייפייפות, שואלים למה האופוזיציה לא מתעלה לצורך השעה, מקום אחד בוועדת כספים, זו הטענה שלכם, זה לא נכון.

שמחה רוטמן: עשיתם עוד הרבה יותר מזה.

שמחה רוטמן: אתם לא מוכנים לוותר על מקום אחד בוועדת כספים כדי לקלוט 100,000 יהודים מאוקראינה.

שמחה רוטמן: אתם לא מוכנים כי בוועדת כספים יש צורך וחשיבות מאוד קריטית, אתם לא מוכנים לוותר על זה.

שמחה רוטמן: אחרי שאתם רומסים את התקנון בנושא הזה, אחרי שאתם מזילים דמעות תנין, צורך השעה דוחק בכם לרמוס עוד קצת את האופוזיציה גם בשביל האירוע הזה.

שמחה רוטמן: אתם עוברים על התקנון.

שמחה רוטמן: אתם בסדר גמור, הכל בסדר אתכם, תקימו וועדה.

שמחה רוטמן: כל הוועדה הזאת, אני חייב לומר שקיבלתי ואני מקבל - - החל משבוע שעבר התחלתי לקבל פניות על אנשים שתקועים ומגיעים.

גלעד קריב: תודה.

שמחה רוטמן: אדוני היושב ראש, אתם לא עושים פה מעשה שבכל יום, תן לי בבקשה להתייחס.

גלעד קריב: חבר הכנסת רוטמן, פה בוועדה הזאת - - -

שמחה רוטמן: אני אפילו לא מדבר רבע מהזמן שדיברת.

גלעד קריב: כשאתה תהיה יושב ראש וועדת החוקה - - חבר הכנסת רוטמן, אני לא מגביל אותך, רק ביקשתי בעדינות.

גלעד קריב: מכיוון שיש אירוע לכבודה של המזכירה וחשוב שכולם יהיו - - -

שמחה רוטמן: בסדר גמור, אני גם רוצה להגיע לשם.

גלעד קריב: זו הסיבה היחידה.

גלעד קריב: בבקשה, ידידי.

שמחה רוטמן: מאז שבוע שעבר אני מקבל פניות מאנשים שמגיעים לארץ או נמצאים באוקראינה וצריכים חילוץ.

שמחה רוטמן: עשיתי בירור, אולי משרד הקליטה הקים חמ"ל?

שמחה רוטמן: לא הוקם.

שמחה רוטמן: במהלך השבת ישבתי על קבוצות ווטסאפ שהקמנו בשביל לעזור ולסייע.

שמחה רוטמן: אנחנו עובדים, אני לא מבין למה משרדי הממשלה לא עובדים.

שמחה רוטמן: אני מאוד מקווה שתוקם ועדת קליטה שתפקח, תעשו את זה על פי התקנון ועל פי החוק.

שמחה רוטמן: תשיבו את הגזלה אשר גזלתם, תתעלו לצורך השעה ותחזירו את המקום שגנבתם בוועדת הכספים.

שמחה רוטמן: תודה רבה.

גלעד קריב: חבר הכנסת רוטמן, תודה על הדברים הנוקבים שלך.

גלעד קריב: חבר הכנסת מקלב, אנא צמצמו את ההערות.

גלעד קריב: בבקשה.

אורי מקלב: לפני תחילת דבריי אני מבקש לשאול את היועץ המשפטי של הוועדה האם הנוסח שאתה מבקש להצביע עליו לא נוגס בסמכויות של הוועדות הקיימות היום ולוקח סמכויות לוועדה הזו בנושאים שהתקנון לא מאפשר.

אורי מקלב: אני חושב שצריך להיות נוסח הרבה יותר מצומצם מהנוסח שאתה מביא.

גלעד קריב: התייחסות היועץ המשפטי?

גור בליי: להבנתנו סעיף 109א' לתקנון מדבר על זה שוועדה קבועה יכולה להעביר לוועדת משנה נושאים שהם בתחום ענייניה של אותה וועדה קבועה.

גור בליי: הסעיף מדבר על אותה וועדה קבועה עצמה, לא על וועדות אחרות.

גור בליי: כתוב שם, אולם לא תועבר לוועדת משנה סמכות הנתונה לוועדה הקבועה, ועדת חוקה במקרה הזה, לפי כל חיקוק לרבות סמכות בענייני חקיקה לפי חלק ז'.

גור בליי: זאת אומרת, ברור שוועדת משנה אינה יכולה להיות ועדה מחוקקת, הוועדה הקבועה לא יכולה להעביר לוועדה הקטנה את סמכות החקיקה.

גור בליי: אני בהחלט מסכים שמבחינת גדרי הסמכות של וועדת המשנה, הם לא יכולים לחרוג מאותו מנדט שיש לוועדה הגדולה ממנה היא נגזרת.

גור בליי: מכיוון שבמקרה הזה חוק השבות וחוק יסוד הלאום שעוסק בנושא של קשר עם התפוצות הם כן באחריות ועדת החוקה, להבנתנו - - חידדתי את הדברים גם עם היועצת המשפטית לכנסת, זה כן אפשרי מבחינת הוועדה.

אורי מקלב: חוק הלאום נוגע בכל הוועדות, זה הופך את זה לסמכות של הוועדה?

גור בליי: אני אומר, הליבה של הדבר הזה הוא נושא חוק השבות שהוא חוק - - -

שמחה רוטמן: סליחה, סמכות וועדת העלייה והקליטה לפי סעיף 7, עלייה, קליטה, טיפול ב - - -

גלעד קריב: מכובדי, שניה.

גלעד קריב: תינתן תשובת היועץ המשפטי של הוועדה, לאחר מכן חבר הכנסת מקלב, עוד הערה או שתיים שלך והאחרים ידברו.

גלעד קריב: אני לא פותח פה את הדיון.

גלעד קריב: ככל שחברי כנסת מעוניינים לפנות לייעוץ המשפטי לקבל חוות דעת כתובה, יש להם את הסמכות.

גלעד קריב: המהלך הזה נבדק עם הייעוץ המשפטי.

גלעד קריב: אני קובע את סדרי הדיון.

גלעד קריב: תשובת היועץ המשפטי, לאחר מכן נמשיך את סבב הדברים ונצביע.

גלעד קריב: הכל ניתן לבירור לאחר מכן.

גלעד קריב: אדוני, אנא סיים.

גור בליי: כפי שאמרתי, ההגבלה פה זה רק שוועדת המשנה לא יכולה לקבל מהוועדה המקימה אותה דברים שהיא לא יכולה להעביר.

גור בליי: העובדה שיכולה להיות חפיפה מסוימת, לכאורה, גם בטיפול של וועדת חוקה בחוק השבות, אפשר לראות בו חפיפה מסוימת לוועדת העלייה והקליטה.

גור בליי: בסופו של דבר, הסמכות של וועדת המשנה צריכה להיגזר מהסמכות של הוועדה הגדולה שמקימה אותה.

גור בליי: מכיוון שחוק השבות הוא בסמכות הוועדה הגדולה שמקימה אותה, אנחנו סברנו שאפשר לעשות את זה ובהחלט לא לחרוג מהמנדט הזה.

גור בליי: אנחנו עמדנו על זה שלא תהיה חריגה - - -

אורי מקלב: על אליו סמכויות וועדת הקליטה אחראית ובמה ועדת המשנה לא יכולה לדון כי זה בסמכות ועדת הקליטה?

אורי מקלב: מה זה התפוצות?

אורי מקלב: הרי יש לוועדת - - -

גלעד קריב: אנחנו נטייב את הבירור המשפטי.

מיקי לוי: חבר הכנסת מקלב, הצעתי גם לראש מפלגתך להקים את הוועדה הזו באחריותכם.

מיקי לוי: אני מתנצל, אני צריך לצאת כי ראש הממשלה ממתין לי.

מיקי לוי: אני מאחל לכם הצלחה, צר לי שלא אישאר להצבעה.

אורי מקלב: אם אתה יכול להישאר חצי דקה.

אורי מקלב: צר לי שאני צריך לקלקל את האוירה התמימה והחגיגית שיש פה.

אורי מקלב: אני לא זוכר אם זכו פעם בכנסת כשמוקמת וועדת משנה ויושב ראש הכנסת בא להשתתף בה.

אורי מקלב: אני מבין שכאן ההודעה תצא לעיתונות עם הרחבה - - -

מיקי לוי: כל כך חשוב לי, חבר הכנסת מקלב, אחינו זועקים משם וחבל שלא התעליתם לרגע הזה.

גלעד קריב: חבר הכנסת מקלב, גם מחאה צריכה להיות בגדרי הדיון.

גלעד קריב: אני מאזין בקשב ולא מבטל לרגע את דבריכם.

גלעד קריב: פתחתי באמירה שכבודן של וועדות אחרות חשוב בעינינו, אבל בסופו של דבר - - -

אורי מקלב: אני אמשיך את דבריי.

אורי מקלב: בכל אופן, זה מסלול עוקף ועדת קליטה.

אורי מקלב: ועדת הקליטה לא מוקמת לא בגלל שמי שאמור להיות בראשה והחברים בה לא רוצים, כולנו יודעים שזה חלק מהדברים הכי חשובים לחברי כנסת.

אורי מקלב: אנחנו תורמים את החלק הזה ומוותרים על הרבה דברים בגלל הוויכוח העקרוני.

אורי מקלב: כשיש היום מצב חירום, מוותרים על עוד נציגות כשלא מגיע, כשבסך הכל היה צריך להיות פער של אחד ואתם מבקשים הרבה יותר.

אורי מקלב: הדברים ידועים.

אורי מקלב: לכן לבוא היום עם משהו חגיגי של הקמת ועדת משנה שתדון בדברים האלה, זו שוב רמיסה וגזלה של הדברים שמגיעים לאחרים, לעשות מסלול עוקף.

אורי מקלב: הרומסים ממשיכים לרמוס את הדמוקרטיה לטעמנו, ככה אנחנו רואים את הדבר הזה.

אורי מקלב: זה במישור המעשי לחגיגה הגדולה מאוד של הוועדה, על התמימות בהקמת ועדת המשנה לדברים.

אורי מקלב: אתה יודע שיש לנו חילוקי דעות בהרבה דברים.

אורי מקלב: לתת לוועדת החוקה, שאתה בכל אופן אמנם לא עומד בראש ועדת המשנה אבל תחת סמכותה לדון בחוק השבות, כשאנחנו יודעים היום שיש לנו מחלוקות קוטביות בחוק השבות.

אורי מקלב: היום חוק השבות מאפשר לאנשים שנולדו למשפחות נוצריות לגמרי, הסב היה יהודי, אשתו הייתה נוצרייה אבל הם ניהלו בית נוצרי - - הבנים שלהם, משפחות נוצריות דתיות לכל דבר, הנכד גם נוצרי ורוצה לעלות לארץ - - -

גלעד קריב: אנחנו מממשים את הציווי לקבץ את עמי ישראל.

אורי מקלב: עמו בכלל לא ישראל מכיוון שזה לא לפי ההלכה.

גלעד קריב: הבית הזה חשב אחרת ממך משנת 1950.

אורי מקלב: רוב העולים שעולים היום הם אנשים שכל הזכות שלהם בחוק השבות היא בזה שסבא שלהם - - אנחנו מכירים הרבה שהגיעו לארץ, עשו כאן תחנה ונמצאים היום במדינות אחרות עם כל ההטבות שיש פה.

גלעד קריב: זאת האמירה הראויה בשעה שמאות אלפי אחים ואחיות פליטים - - -

אורי מקלב: אני אגיע לזה גם כן - - -

גלעד קריב: חבר הכנסת מקלב - - -

שמחה רוטמן: מפריע לכם שאנחנו גם מדברים ומוחים?

גלעד קריב: חבר הכנסת רוטמן, מספיק.

אורי מקלב: זו זכות לבוא לכאן, גם בנושא של אוקראינה, לראות את הארגונים האורתודוכסיים, קודם כל הקהילות שהם הקימו בכל מחוזות אוקראינה, הם נמצאים בכל הערים ומחוברים לאלפי אזרחי אוקראינה שפועלים איתם, מחזקים את הקשר ליהדות, עוזרים להם בכל תחום.

אורי מקלב: מה שהם עשו במסירות - - -

גלעד קריב: יישר כוחם.

אורי מקלב: הם סיכנו את חייהם באחריות, יצירתיות וכסף רב שהושקע.

אורי מקלב: כל אלה הגיעו לארץ לא על ידי ארגונים אחרים, על ידי אותם ארגונים.

אורי מקלב: אנחנו יודעים מה זה - - -

גלעד קריב: חבר הכנסת מקלב.

אורי מקלב: אני יודע מה אומרים בתקשורת שלנו.

אורי מקלב: אני מרגיש זכות.

אורי מקלב: לבוא ולתקוף אותי על זה שיש מלחמה ואיך אנחנו מדברים, אנחנו יודעים לדבר.

אורי מקלב: אנחנו אלה שהבאנו בשבת ובכל דרך, בעלויות עצמות, בקשרים, כדי להביא אותם לארץ לחוץ מבטחים.

גלעד קריב: חבר הכנסת מקלב - - -

אורי מקלב: חבר הכנסת כלפון, אני מאוד מכבד אותו ברמה האישית, אבל הוא לא נמצא היום בקונצנזוס ובחלקים האורתודוכסיים שיש בבניין הזה, גם מבחינת - - הוא מעלה בתקופה האחרונה נושאים במחלוקת, מתקיף סיעות אחרות, אני לא רואה אותו כאחד שיכול לאחד - - -

גלעד קריב: יום טוב, אל תגיב.

אורי מקלב: זה כבוד לתת לבן גביר - - -

גלעד קריב: תודה.

גלעד קריב: חבר הכנסת מקלב, תודה.

אורי מקלב: אני נמצא איתך כבר שמונה חודשים, אני רגיל שאתה מגלה הרבה סבלנות.

אורי מקלב: אני לא יודע למה הפעם - - -

גלעד קריב: אני אומר לך למה - - -

שמחה רוטמן: הוא עושה מעשה שלא נעים לו, זו האמת.

שמחה רוטמן: הוא לא אדם דורסני, הוא שותף בדורסנות וזה לא נעים לו.

גלעד קריב: חבר הכנסת רוטמן, תודה על הניתוח הפסיכולוגי, אני מודה לך.

גלעד קריב: חבר הכנסת מקלב, אני אוחז בעיקרון של להקשיב בקשב רב לדברים, גם אם הם לא נעימים לי.

גלעד קריב: אני פחות סבלני כאשר משלבים טיעון עקרוני שצריך להישמע, טוב שהוא נשמע וזה בסדר גמור שהאופוזיציה משמיע את טיעוניה עם אמירות אישיות שבעיניי לא מן העניין.

גלעד קריב: הפעם הן לא מופנות אליי, בניגוד למנהגכם, אז קל לי להיחלץ.

גלעד קריב: אני חייב לומר לך, אני תמיד שמח לברך כל ארגון יהודי וכל תנועה יהודית שפועלת למען אחינו ואחיותינו ולמען מסורת ישראל ועתידו של העם היהודי, בין אם מדובר בארגון חרדי ובין אם מדובר בארגון חילוני.

גלעד קריב: יישר כוחם של כל הארגונים האורתודוכסיים על גווניהם השונים שפועלים היום באוקראינה.

גלעד קריב: אני מעולם לא הבנתי את הצורך להאדיר צד אחד על ידי הקטנה של הצד השני.

גלעד קריב: לפני שבוע שמענו כאן

גלעד קריב: את דבריו של רב הקהילה הרפורמית מקייב בעודו יושב במקלט, הוא עדיין שם ולא מתפנה כדי לסייע לחברי הקהילה הקשישים.

גלעד קריב: יש 20 קהילות - - חבר הכנסת מקלב, רב מכיוון שנאמרו דברים חשוב שאנשים יידעו.

גלעד קריב: יש 20 קהילות ליברליות בערי אוקראינה, טוב מאוד שלצידן פועלות הרבה מאוד קהילות אורתודוכסיות וחרדיות, כן ירבו.

גלעד קריב: כל הכבוד לתנועת חב"ד על פעולתה, נזכיר לצידה למשל את ארגון הג'וינט שהוקם על ידי יהודים רפורמים ויהודים קונסרבטיביים בצפון אמריקה ועד היום מי שמוביל אותו הם בסופו של דבר יהודים, לא חרדים ואורתודוכסיים.

גלעד קריב: טוב שאלה פועלים וטוב שאלה פועלים.

גלעד קריב: כמה טוב שישנן דרכים מאוד רבות ומגוונות ליהודי העולם כולו וליהודי ישראל לבטא את האחריות שלהם כלפי כלל ישראל, איש איש כמנהגו.

גלעד קריב: בניגוד למה שקורה פה, אני אגלה לך סוד כמוס.

גלעד קריב: בניגוד למה שקורה במדינת העם היהודי, שם בתפוצות יושבים יחד יהודים חרדים ויהודים רפורמיים סביב השולחן, מתווכחים אבל גם משתפים פעולה כשצריך.

גלעד קריב: יושבים יהודים קונסרבטיביים ויהודים ששייכים לאורתודוכסיה המודרנית ופועלים יחד.

גלעד קריב: הם רבים כשצריך לריב ופועלים יחד כשצריך לפעול, הכל בסדר.

גלעד קריב: חבר הכנסת גינזבורג ואז חבר הכנסת טל.

איתן גינזבורג: תודה רבה, אדוני היושב ראש.

איתן גינזבורג: אני רוצה להגיד לך משהו, חבר הכנסת מקלב.

איתן גינזבורג: ממש הצטערתי לשמוע את הדברים שאמרת כי נאמת פה נאום בדלני, נאום כל כך - - דיברת על חוסר קונצנזוס של מי שמיועד להיות יושב ראש הוועדה.

איתן גינזבורג: אני לא בטוח שאתה מייצג את הקונצנזוס.

איתן גינזבורג: אני הייתי אומר, מעט צניעות.

איתן גינזבורג: כשמציגים - - אני לא הפרעתי לך כמעט בכלל.

איתן גינזבורג: כשמציגים רק גוף אחד שעוסק בהצלה ובדאגה לאחינו היהודים שנמצאים באוקראינה, מתעלמים מכולם ומאדירים רק קבוצה אחת שעוזרת ועוסקת בכך, הייתי מציע לפתוח את הפריזמה הזאת ולהפסיק להיות בעולם הבדלני והמתכנס הזה, בעולם שגורם לפילוג בתוך העם היהודי.

איתן גינזבורג: אני מאוד מצטער על כך שנאלצנו להגיע לסיטואציה שבה - - -

גלעד קריב: חבר הכנסת גינזבורג, פה בוועדה אנחנו משתדלים להחזיר את מושג קריאת הביניים לתפקידה המקורי.

גלעד קריב: קראתם קריאת ביניים, עכשיו חבר הכנסת ממשיך לדבר.

אורי מקלב: הוא אומר לי שאני לא הפרעתי לו.

גלעד קריב: חבר הכנסת מקלב, אמרת את דבריך הנוקבים, טוב שהם נאמרו, הכל בסדר.

גלעד קריב: חבר הכנסת גינזבורג, בבקשה.

איתן גינזבורג: אני מאוד מצטער שהגענו לסיטואציה בה יש וויכוח על הקמת ועדת משנה.

איתן גינזבורג: אני הייתי עד למאמצים שניסה יושב ראש הכנסת בצוק העיטים ובתקופה בה אנחנו נמצאים, להקים את ועדת העלייה והקליטה של הכנסת.

איתן גינזבורג: אני מזכיר לכולם, ועדת הכנסת הקימה אותה וחברים בה 13 חברים.

איתן גינזבורג: יושב ראש הוועדה אמור להיות מטעם סיעות האופוזיציה.

איתן גינזבורג: יושב ראש הוועדה המיועד לא כינס את הוועדה ולא אפשר לה לפעול.

איתן גינזבורג: למעשה לא הביאו את השם שיוכלו להמליץ עליו כדי להפעיל את הוועדה.

איתן גינזבורג: לבוא לכאן במעין דמעות תנין, כפי שאמר חבר הכנסת רוטמן, ולהסביר איך אין ועדת קליטה ומה הסיבות, אם יש וויכוח בנקודה מסוימת ביחס לתפקידים כאלה ואחרים, אתם דוגלים בשיתוק פעילות הכנסת, לבוא ולרמוס את כל הכלים הפרלמנטריים עד קצה גבול היכולת, והכל בשם אותה תחושת חוסר שוויוניות שאפשר להתווכח עליה ביחס לוועדה מסוימת.

קריאה: הגמל לא רואה את הדבשת.

איתן גינזבורג: יש לך עוד סופרלטיבים?

גלעד קריב: חבר הכנסת גינזבורג, חבר הכנסת מקלב, דיי.

גלעד קריב: תנין, גמל, הכל בסדר.

גלעד קריב: זה הרבה יותר טוב מהחיות אליהן התייחס חבר הכנסת אמסלם בנאום המופתי שלו מעל במת הכנסת.

גלעד קריב: חבר הכנסת מקלב, אמרת את דבריך.

גלעד קריב: חבר הכנסת רוטמן, שמענו.

גלעד קריב: חבר הכנסת גינזבורג, אנא סיים.

איתן גינזבורג: למרות המאמצים שנכשלו בהקמת ועדת הקליטה, אני מאוד שמח על כך שהוקמה ועדת המשנה.

איתן גינזבורג: התחום הזה, יש פה משרד ממשלתי שאף אחד לא עוסק בו, אף אחד לא מפקח עליו או דן בו.

איתן גינזבורג: יש פה סוגיה ענקית שנדונה במגוון רחב של וועדות שונות ואין מישהו ייעודי שמרכז את העניין הזה.

איתן גינזבורג: אני חושב שטוב שמקימים את ועדת המשנה הזאת, אני גם המלצתי על הקמתה במסגרת ועדת החוקה, חוק ומשפט.

איתן גינזבורג: טוב שחבר הכנסת יום טוב חי כלפון עומד בראשה כמי שחווה את חבלי הקליטה ויודע מה זה להיות עולה.

איתן גינזבורג: יושבים פה סביב השולחן מספר עולים חדשים לשעבר, כל אחד במועד שלו.

איתן גינזבורג: גם אני ומשפחתי עלינו לארץ כשחווינו את המשטר הצבאי בארגנטינה, חווינו את חבלי הקליטה.

איתן גינזבורג: טוב שהוקמה הוועדה, טוב שיידעו שיש אנשים שדואגים לכך שיש אנשים שצריכים להגיע לישראל.

איתן גינזבורג: אני אומר לך, חבר הכנסת מקלב, הלוואי שכל יהודי העולם יתאחדו ויגיעו למדינת ישראל כדי לממש את הזכות ההיסטורית שלנו.

איתן גינזבורג: יש עכשיו מצב קשה באוקראינה וצריך לטפל בו.

איתן גינזבורג: אגב, יש הרבה יותר עולים מרוסיה מאשר מאוקראינה בעת הזו, גם מבלרוס.

איתן גינזבורג: צריך לשים שם דגש חזק מאוד.

איתן גינזבורג: אני מזכיר שלצד האירוע הטרגי שקורה עכשיו במזרח אירופה, יש אירוע טרגי לא פחות שקורה באתיופיה.

איתן גינזבורג: שם יש אנשים שאנחנו צריכים לחלץ לא פחות מאשר במזרח אירופה.

איתן גינזבורג: אני לא משווה ביניהם, אני רק אומר שצריך אותם ואותם.

איתן גינזבורג: גם את אחינו שנמצאים שם במלחמת אזרחים קשה מאוד שעד היום כל ממשלות ישראל סירבו להעלות אותם מכל מיני טעמים קשים של תקציבים, של התעסקויות, אני מציע לבדוק מה קורה שם עם אותם אנשים.

איתן גינזבורג: תודה רבה, אני מאחל לך הרבה בהצלחה.

גלעד קריב: חבר הכנסת טל, חברת הכנסת מזרסקי ואז אנחנו ניגש להצבעה.

אלון טל: היות וכולנו ממהרים להגיע לאירוע, אני מבקש מהחברים משמאל וימין לדבר מהר בלי הפרעות.

אלון טל: אני חושב שמי שיש לו איזושהי תחושה של היסטוריה יהודית ישראלית יזכור את אירועי אביב 1967, כאשר מדינת ישראל עמדה מול משבר קשה.

אלון טל: מנחם בגין, כיושב ראש מפלגת החירות-ליכוד, הסכים להצטרף לממשלת אחדות בלי תפקידים כיוון שהוא הבין את גודל השעה והצורך באחדות.

אלון טל: אנחנו עומדים מול משבר מסוג אחר ואנחנו מנסים להתמודד אתו.

אלון טל: אני רק יכול לומר שצר לי שאותה מפלגה שבזמנו גילתה אחריות וגדולת נפש, היום נשארת באותה הכחשה והדחקה של הפסד בבחירות, ומנסה לעשות כל דבר כדי לחתור מתחת ללגיטימציה של הממשלה הנוכחית.

אלון טל: אני רוצה לומר שבנושא הזה של הצורך של המדינה, זו המשימה הבסיסית של מדינת ישראל.

אלון טל: אני רק יכול להביע צער על כך שלא הרמתם את הכפפה - - -

שמחה רוטמן: ולכן ניאבק על עוד מקום לישראל ביתנו בוועדת הכספים.

שמחה רוטמן: זה לא יאומן, זה פשוט לא יאומן.

אלון טל: הצורך האובססיבי שלך למסגר כל מחדל של האופוזיציה במסגרת מקום אחד, ועל זה אתם יכולים לבנות את כל ה - - -

שמחה רוטמן: לא, אתם דרסתם את האופוזיציה ואתם - - -

אלון טל: סליחה, יש לי את זכות הדיבור - - -

גלעד קריב: שמענו, זו לא הערת ביניים מחדשת.

גלעד קריב: הבנו את דעתך, היא נרשמה בפרוטוקול.

אלון טל: אני חושב שכשהיסטוריונים אובייקטיביים יבואו ויסתכלו על מה שהיה פה, הם ימסגרו את זה אחרת ויגידו שזה לא בגלל מקום אחד בוועדת הכספים אלא בגלל הכחשה כללית.

אלון טל: לכן אני רוצה לומר לחברי הטוב ושכני במליאה, חבר הכנסת יום טוב כלפון, אנחנו נמצאים בצדדים שונים במפה הפוליטית, אבל בנושא העלייה והקליטה אתה הקונצנזוס, אתה האדם הנכון.

אלון טל: עלה והצלח, אנחנו סומכים עליך ונחזק אותך ואת ועדת המשנה החשובה הזאת ככל שניתן.

אלון טל: תודה רבה.

גלעד קריב: תודה רבה חבר הכנסת טל.

גלעד קריב: חברת הכנסת מזרסקי, בבקשה.

טטיאנה (טניה) מזרסקי: תודה רבה.

טטיאנה (טניה) מזרסקי: אני מברכת את ועדת החוקה ואת יושב ראש ועדת המשנה שהולכת לקום עכשיו, ידידי יום טוב כלפון.

טטיאנה (טניה) מזרסקי: שיהיה בהצלחה.

טטיאנה (טניה) מזרסקי: הוועדה הזו אינה תחליף לוועדה סטטוטורית של וועדת הקליטה ולב ליבה של התעסקות הוועדה הזאת, וועדת המשנה שקמה, יהיה באמת חוק השבות ויישומו.

טטיאנה (טניה) מזרסקי: לאחרונה היינו עדים לניסיון פרשנות אחרת ושונה של חוק השבות, שבעצם עושה סוג של מיון וסינון של מועמדי עלייה.

טטיאנה (טניה) מזרסקי: כנבחרי ציבור ושומרי חוק, אנחנו לא נאפשר שזה יקרה.

טטיאנה (טניה) מזרסקי: כל מי שזכאי עלייה, זרע ישראל, שיבוא לכאן.

טטיאנה (טניה) מזרסקי: אנחנו כמדינת ישראל, יחד עם שעות עברית שאנחנו מעניקים לעולים חדשים על מנת שישתלבו כמה שיותר מהר בחברתנו, אנחנו צריכים לדאוג גם לשעות התאזרחות על מנת שהם יעברו את התהליך.

טטיאנה (טניה) מזרסקי: איך הם הופכים להיות אזרחי ישראל, הם צריכים לקבל שעות חינוך ומורשת עם ישראל.

טטיאנה (טניה) מזרסקי: זו חובתנו גם כחלק מיישום חוק השבות.

טטיאנה (טניה) מזרסקי: אני מסכימה שיש משפחות ואלה שמגיעים במעמד עולים חדשים, לא כולם מחוברים למורשת היהודית.

טטיאנה (טניה) מזרסקי: גם אני נולדתי במשפחה חילונית לגמרי, אבל היה לי תהליך בקליטתי בארץ כן להכיר את המורשת ולהתחבר, אבל זה תהליך.

טטיאנה (טניה) מזרסקי: אם המדינה לא מסייעת ומאפשרת את זה, זה לא יקרה באופן אוטומטי.

טטיאנה (טניה) מזרסקי: אם אנחנו רוצים אזרחים טובים, אנחנו צריכים לדאוג לכך.

טטיאנה (טניה) מזרסקי: כנבחרי ציבור, אנחנו צריכים לפקח על פעילות משרדי הממשלה.

טטיאנה (טניה) מזרסקי: משרד הקליטה כן הקים קבינט ואתמול מונה אחראי, ראש מערך קליטת העלייה, מר מאיר שפיגלר.

טטיאנה (טניה) מזרסקי: אני מברכת אותו.

טטיאנה (טניה) מזרסקי: הוא איש ראוי ביותר שמכיר את החוקים ובאמת איש עם לב, יודע ומכיר את התהליכים ויסייע בקליטת העלייה.

טטיאנה (טניה) מזרסקי: אני מבקשת מידידי חבר הכנסת כלפון, תראה בי שותפה לא רק בתור עולה חדשה שעברה תהליכי קליטה, אני במשך שנים עבדתי בסוכנות היהודית ובחינוך הבלתי פורמלי, חינוך יהודי ציוני.

טטיאנה (טניה) מזרסקי: עבדתי ברשות מקומית וקלטתי מאות עולים.

טטיאנה (טניה) מזרסקי: תראה בי שותפה לכל דבר.

טטיאנה (טניה) מזרסקי: שיהיה בהצלחה.

גלעד קריב: תודה רבה חברת הכנסת מזרסקי.

גלעד קריב: אני אקריא פעם נוספת את ההחלטה, נצביע ולאחר ההצבעה נשמע - - -

אורי מקלב: אני מבקש שהיועץ המשפטי יוציא חוות דעת על מה אתם לא יכולים לדון.

גלעד קריב: תגישו את הבקשה - - -

אורי מקלב: לא רק בהקשר של הוועדה הזאת, בהקשר של סמכויות - - -

גלעד קריב: אני רוצה לומר בעניין הזה, היועץ המשפטי כמובן כאן כדי לתקף את הדברים.

גלעד קריב: תראו, תקנון הכנסת מכיר בעובדה שבין הוועדות הקבועות יכולות להתגלות לעיתים גם מחלוקות לגבי סמכויות או כפילויות.

גלעד קריב: התקנון בסעיף 101ב' קובע שוועדת הכנסת היא המוסמכת לפסוק בחילוקי דעות בעניין סמכויות הוועדות ולמנוע כפילות בעבודת הוועדות.

גלעד קריב: זאת אומרת, התקנון בעצמו מכיר בעובדה שרשימת תחומי האחריות היא רשימה של כותרות.

גלעד קריב: מי שאמורה לפסוק במחלוקת של סמכויות ותחומי אחריות זו ועדת הכנסת.

גלעד קריב: יש את המנגנון שבאמצעותו הבית הזה מסדיר דיון בחלוקת תחומי סמכות ואחריות.

גלעד קריב: הוועדה והייעוץ המשפטי יצטרכו לשבור את ראשם מה דינה של סיטואציה שבה וועדה סטטוטורית לא מתפקדת מסיבה כזו או אחרת, אני לא נכנס לשיח האשמות ואיך מפרשים את הסעיף הזה לאור העובדה הזאת.

גלעד קריב: כדי שיהיה ברור, יש בתקנון הגדרה ברורה למצב שבו צריך לברר איזושהי סוגייה לגבי תחומי אחריות.

גלעד קריב: לגבי הסעיף שציטט חברנו חבר הכנסת רוטמן, כפי שאמר היועץ המשפטי, הסעיף הזה מדבר על חלוקת הסמכויות בין הוועדה הקבועה - -

שמחה רוטמן: בין ועדת האם לוועדה הקבועה, אבל זה לא - - -

גלעד קריב: חבר הכנסת רוטמן, אני לא מבטל בהינף יד את הסוגייה המורכבת.

גלעד קריב: מייד היועץ המשפטי ישלים, אבל ברשותך אני רוצה לומר, אני מתכוון אחרי דברי היועץ המשפטי - - בדקנו את הסוגייה עם הייעוץ המשפטי.

גלעד קריב: אני מתכוון להקריא את ההצעה, להצביע ולהאזין לדבריו של חבר הכנסת כלפון.

גלעד קריב: המשך הבירורים המשפטיים, אנחנו מכירים את הפרוצדורה.

שמחה רוטמן: יש לי הצעה יותר טובה, במשפט אחד.

גלעד קריב: במשפט אחד, אחר כך היועץ המשפטי ואז אני אקריא את ההצעה.

שמחה רוטמן: אני לא מתייחס לאף דבר מדברי קודמיי, אבל אני בהחלט חושב שחבר הכנסת כלפון, לעמוד בראש וועדה שעוסקת בנושא עלייה וקליטה, הוא אדם מאוד ראוי.

שמחה רוטמן: אני חושב שיש לו ניסיון, אני מכיר אותו, אני מדבר על זה.

שמחה רוטמן: בנושא העלייה והקליטה, אני חושב שהוא מכיר את החוויות של העולים ואני חושב שהוא אדם מאוד ראוי לתפקיד.

שמחה רוטמן: אני חושב שלעת הזאת חשוב מאוד שתקום ועדת עלייה וקליטה.

שמחה רוטמן: אני חושב שאם אתם כקואליציה לא מוכנים לוותר על הגזל שאתם עושים בכל הוועדות, הרבה יותר הגיוני שכבר תגזלו את הוועדה כולה, תקימו אותה מחדש ותתנו ליום טוב כלפון את ועדת האם בוועדת הכנסת, מאשר להקים אותו בראש וועדה נכה.

שמחה רוטמן: כשתחזרו לשפיות שלכם ותחזירו לאופוזיציה את מה שמגיע להם, אז תתנו את הוועדה למי שצריך.

גלעד קריב: חבר הכנסת רוטמן, תודה.

גלעד קריב: אדוני היועץ המשפטי, האם תרצה להוסיף?

גור בליי: מה שרציתי לומר במענה לשאלתו של חבר הכנסת מקלב, אנחנו התחבטנו בשאלה כי ברורה הבעייתיות והמורכבות של הסיטואציה, היא עלתה גם בשיח ביני לבין היועצת המשפטית לכנסת.

גור בליי: בסופו של דבר, אני אומר לך בכנות שהסמכויות של הוועדות מוגדרות על דרך החיוב.

גור בליי: אני לא חושב שאני אוכל להגיד לך מה היא לא יכולה מראש, אנחנו נצטרך לבדוק.

קריאה: חוץ מסמכויות של ועדת משנה שמוגדרות על דרך השלילה.

גור בליי: ברור שהיא לא יכולה לעסוק למשל בחקיקה, זה מכוח התקנון.

גור בליי: כשאתה שואל אותי מול וועדות אחרות שהן לא וועדות האם שלה, אני לא יכול להגיד לך - - אנחנו נצטרך ללוות את זה מקרוב בשביל לוודא שהיא לא חורגת מהמנדט שלה, כי אכן אנחנו בסיטואציה לא פשוטה.

גור בליי: האם בסופו של דבר אני יכול לומר שאתה לא יכול להקים את זה?

גור בליי: אני לא חושב, אני והיועצת המשפטית לכנסת סברנו שאי אפשר להקים את זה.

גור בליי: האם הדבר הזה רגיש בגלל המתח שקיים פה?

גור בליי: וודאי שהוא רגיש.

גור בליי: אנחנו נצטרך להיות עם עין פקוחה כל הזמן כדי לוודא שהוועדה הזאת לא חורגת, בוודאי ממה שמוקנה לה מהוועדה הקבועה וגם מוועדות אחרות.

גור בליי: אנחנו נצטרך להיות קשובים לעניין הזה.

גור בליי: להגיד מראש מה לא, כל התקנון בנוי על מה כן, לא על מה לא.

גלעד קריב: תודה.

אורי מקלב: אני מבקש התייעצות סיעתית לפני ה - - -

גלעד קריב: אני תמיד לומד, הכל בסדר גמור.

גלעד קריב: תהיה התייעצות סיעתית, אנחנו נחזור בעוד חמש דקות להצבעה.

גלעד קריב: אני רק אומר את הדבר הבא כאמירה שסוגרת את הדיון עד ההצבעה לאחר ההיוועצות הסיעתית.

גלעד קריב: אף אחד כאן, כולל חבר הכנסת כלפון ואני כיושב ראש הוועדה שמקימה את ועדת המשנה, לא טוענים שאין כאן סיטואציה מורכבת ורגישה.

גלעד קריב: אף אחד לא מבטל בהינף יד את הצורך לחשוב על הסיטואציה הזאת ולנהל אותה בזהירות.

גלעד קריב: בוודאי היה עדיף שתהיה ועדת עלייה, קליטה ותפוצות.

גלעד קריב: אני אודה ואומר שאני מניח שאם הייתה ועדת עלייה, קליטה ותפוצות, לא היינו אצים להקים את ועדת המשנה הזו, למרות שזה בסמכותנו כי אנחנו הוועדה המופקדת על חוק השבות.

גלעד קריב: בעת הזו, במצב הנוכחי, יש צורך במהלך הזה.

גלעד קריב: אני סומך מאוד על הייעוץ המשפטי של הוועדה בניווט ההיבטים המשפטיים.

גלעד קריב: אני גם סומך מאוד על חבר הכנסת כלפון שיידע לנהל את הסיטואציה הזאת ברגישות, והלוואי שחברי האופוזיציה שהם חברים בוועדה הזו, אחרי הבעת המחאה כאן ייתלו חלק גם בדיוני הוועדה הזאת.

גלעד קריב: אני אומר את זה לפרוטוקול אחרי ההתייעצות הסיעתית, אני מראש אומר שיש מקום בוועדה הזו לחברי אופוזיציה, וברגע שמי מחברי האופוזיציה בוועדה יבקש להצטרף לוועדת המשנה, אני אביא את זה להצבעה ואעשה את חלקי.

אורי מקלב: אנחנו משתתפים בוועדה, יכול להיות שאנחנו חלוקים בתוך האופוזיציה איך צריך להתנהל.

אורי מקלב: אנחנו רוצים להשתתף, זה לא ש - - -

גלעד קריב: המחאה המובנת נרשמה.

אורי מקלב: אני לא עושה השוואות, אבל - - -

גלעד קריב: המחאה המובנת נרשמה, הכל נשמע.

גלעד קריב: מכובדי, חמש דקות.

אורי מקלב: אתה יודע לבוא לקרוא לנו, אבל לבוא להשתתף בוועדת המשנה הזו זה בא לעקוף את המחאה שלנו ואת הדבר היחיד שנשאר לנו לגבי - - להציג את זה כל הזמן בהיתממות - - -

גלעד קריב: עכשיו 13:33, אנחנו מקריאים, מצביעים ומאזינים לדבריו של חבר הכנסת כלפון.

גלעד קריב: מכובדי, הדיון התחדש, נא לשבת.

גלעד קריב: אני רוצה להקריא פעם נוספת החלטה על הקמת ועדת משנה לעניין זכאי חוק השבות והקשר עם התפוצות.

גלעד קריב: סמכויות ועדת המשנה תהיינה מעקב ופיקוח אחר פעילות הממשלה ויתר רשויות השלטון בכל הקשור לזכאי חוק השבות, בדגש על עולים מרוסיה ואוקראינה לנוכח המשבר הנוכחי.

גלעד קריב: כמו כן, תפעל הוועדה למעקב ופיקוח אחר פעילויות הממשלה ויתר רשויות השלטון למימוש הערך החוקתי של קיום קשר עם קהילות העם היהודי בתפוצות.

גלעד קריב: ועדת המשנה תתכנס רק באישור יושב ראש הוועדה הקבועה.

גלעד קריב: חברי הוועדה הם: יושב ראש ועדת המשנה, חבר הכנסת יום טוב כלפון, חברת הכנסת ענבר בזק חברת וועדה, חבר הכנסת סימון דוידסון חבר וועדה, חברת הכנסת גבי לסקי חברת וועדה, חבר הכנסת צבי האוזר חבר וועדה.

גלעד קריב: לפרוטוקול אומר שככל שתתקבל בקשה של אחד מחברי סיעות האופוזיציה המכהנים בוועדת החוקה להצטרף כחבר לוועדת המשנה, הבקשה הזו תובא במהירות ומיידיות לאישור הוועדה ותזכה לתמיכת היושב ראש.

גלעד קריב: מי בעד הקמת וועדת המשנה?

גלעד קריב: הצבעה אושרה הקמת ועדת המשנה לזכאי חוק השבות וקשר עם התפוצות.

גלעד קריב: 4 בעד, 1 נגד, אין נמנעים.

אורי מקלב: אני מבקש רביזיה.

גלעד קריב: בסדר גמור, אנחנו נעשה רביזיה.

גלעד קריב: בשעה 15:00 נקיים רביזיה על ההצעה.

גלעד קריב: אני מברך את חבר הכנסת כלפון.

גלעד קריב: אני אציין שגם חבר הכנסת לשעבר דב ליפמן נמצא איתנו כאן ומדבר רבות על הנושא הזה.

גלעד קריב: לא אמרתי את זה בתוך הדיון, אני אזכיר שוועדת החוקה לקחה על עצמה כבר חודשים, בין השאר גם בעידודו של חבר הכנסת לשעבר ליפמן ואחרים, את הטיפול בכל עניינם של זכאי חוק השבות בהקשר של הקורונה.

יום טוב חי כלפון: וסגירת הגבולות.

גלעד קריב: נכון.

גלעד קריב: בהיעדר גורמים אחרים בבית הזה שיעסקו בעניין.

גלעד קריב: חבר הכנסת כלפון, בבקשה.

יום טוב חי כלפון: תודה רבה אדוני היושב ראש.

יום טוב חי כלפון: ראשית כל, אני רוצה להודות ליושב ראש הכנסת חבר הכנסת מיקי לוי שהיה איתנו בתחילת הישיבה, על ההחלטה האמיצה והנדרשת לשמוע את קולם וזעקתם של אחינו יהודי התפוצות והעולים, ולהקים סוף סוף ועדת משנה שתטפל בזכאי השבות ובקשר עם יהודי התפוצות.

יום טוב חי כלפון: אני חושב שמיומי הראשון בכנסת וביתר שאת בחודשים האחרונים, אני מעלה את העניין הזה בכל פלטפורמה ודיון.

יום טוב חי כלפון: יושבים כאן חבריי, חברי הכנסת אלון טל וטטיאנה מזרסקי שחתמו יחד איתי על מכתב ליושב ראש הכנסת כחברי ועדת העלייה והקליטה לפני כחודש וחצי, שסוף סוף נקים מסגרת מתאימה.

יום טוב חי כלפון: אם לא הוועדה הסטטוטורית, אז מסגרת מתאימה למען אחינו העולים.

יום טוב חי כלפון: אני מקבל כמובן בצניעות את כובד משקל האחריות על הכתפיים שלי בכל הנוגע להתמודדות עם מצב החירום באוקראינה וקליטת העולים לישראל.

יום טוב חי כלפון: הגעתי לכנסת בכדי לדאוג לציבור העולים לישראל שקרוב מאוד לליבי, לא שיערתי בנפשי שאגיע למצב מורכב כל כך של מלחמה באירופה, שעתידה כנראה להוביל אותנו לאחד מגלי העלייה הגדולים והמבורכים שידעה מדינת ישראל.

יום טוב חי כלפון: אנחנו נמצאים בנקודת זמן היסטורית ומשמעותית.

יום טוב חי כלפון: לאורך ההיסטוריה מדינת ישראל ידעה להתמודד בהצלחה יתרה במצבים מורכבים בכדי לממש את חזונה, היא הבית של כל יהודי העולם.

יום טוב חי כלפון: דוד בן גוריון ביטא את זה טוב ממני כשאמר בשנת תש"י, שנת 1950, אותה שנה בה חוקק חוק השבות.

יום טוב חי כלפון: דוד בן גוריון אמר: "לא ביטחון ולא פיתוח הארץ הם עיקרה של המדינה.

יום טוב חי כלפון: הם אינם אלא תנאים חיוניים מוכרחים לעיקר.

יום טוב חי כלפון: לא ככל המדינות מדינת ישראל, אין דוגמה בהיסטוריה לתקומת מדינת ישראל.

יום טוב חי כלפון: ייחוד תקומתה הוא פרי ייחוד יעודה לקיבוץ גלויות, ומשאתה וייעודה ושליחותה של מדינת ישראל.

יום טוב חי כלפון: בלי ייעוד זה היא מתרוקנת מתוכנה ההיסטורי ומתכחשת לעם היהודי בימינו, בדורות שקדמו לנו ובדורות שיבואו".

יום טוב חי כלפון: ברשותכם, אני חייב לציין שלצד המשקל שמונח על כתפיי, אני מרשה לעצמי להתרגש במעט כמי שעלה לבד בשנת 2004 כשכל משפחתי, למעט אחותי הגדולה, נשארה בצרפת.

יום טוב חי כלפון: עוד מתקופת ילדותי כחניך בתנועת נוער בבני עקיבא ובבית"ר ידעתי שיום אחד אהיה ישראלי.

יום טוב חי כלפון: עבור העולים, להיות ישראלי זאת שאיפה שאינה נגמרת בירידה מהאונייה או מהמטוס.

יום טוב חי כלפון: זה מאבק יומיומי על החיים בכבוד במדינה בה בחרנו לחיות.

יום טוב חי כלפון: זו בחירה לחיות במדינה הזאת.

יום טוב חי כלפון: עלייה היא חשובה ומשמעותית, וקליטת העולים משמעותית וחשובה לא פחות.

יום טוב חי כלפון: המטרה שלנו היא לגרום לעליית יהודי התפוצות.

יום טוב חי כלפון: אנחנו יודעים שקשיי הקליטה קיימים, והמטרה שלנו היא להקל עליהם בתהליך העלייה ובתהליך הקליטה, למצוא עבודה, ללמוד את השפה, שהם ירגישו ישראלים.

יום טוב חי כלפון: ברשותכם, במעמד מרגש זה נסיים בתפילה שאנחנו קוראים כל שבת בבית הכנסת, התפילה לשלום המדינה.

יום טוב חי כלפון: שם אנחנו אומרים "וְאֶת אַחֵינוּ כָּל בֵּית יִשְׂרָאֵל, פְּקׇד נָא בְּכָל אַרְצוֹת פְּזוּרֵיהֶם, וְתוֹלִיכֵם מְהֵרָה קוֹמְמִיּוּת לְצִיּוֹן עִירֶךָ וְלִירוּשָׁלַיִם מִשְׁכַּן שְׁמֶךָ, כַּכָּתוּב בְּתוֹרַת מֹשֶׁה עַבְדֶּךָ, אִם יִהְיֶה נִדַּחֲךָ בִּקְצֵה הַשָּׁמָיִם, מִשָּׁם יְקַבֶּצְךָ ה' אֱלֹהֶיךָ וּמִשָּׁם יִקָּחֶךָ.

יום טוב חי כלפון: וֶהֱבִיאֲךָ ה' אֱלֹהֶיךָ אֶל הָאָרֶץ אֲשֶׁר יָרְשׁוּ אֲבֹתֶיךָ וִירִשְׁתָּהּ, וְהֵיטִבְךָ וְהִרְבְּךָ מֵאֲבֹתֶיךָ.

יום טוב חי כלפון: ".

יום טוב חי כלפון: תודה אחרונה ליושב ראש הוועדה שבחרת בי ונתת בי אמון.

יום טוב חי כלפון: יש לנו שעות לא מעטות יחד בוועדה הזאת.

יום טוב חי כלפון: למרות הפערים האידיאולוגיים הגדולים לכאורה בינינו ידענו לעבוד יחד ואני סמוך ובטוח שנדע להמשיך ולעבוד יחד.

יום טוב חי כלפון: אני מודה לך, חברי חבר הכנסת גלעד קריב.

גלעד קריב: יישר כוח גדול, כוחך לתורה ולמשימת קיבוץ הגלויות.

גלעד קריב: אני חושב שיש ברכה אחת מן החברה האזרחית, אז בכל זאת.

גלעד קריב: משפט אחד כי אנחנו צריכים לסיים.

דב ליפמן: בשם כל הארגונים שעוסקים בעלייה ומאות אלפי עולים, כבוד היושב ראש, תודה רבה גם על החודשים בהם נתת לנו פלטפורמה פה בוועדה להתעסק בנושאים של עלייה ותפוצות.

דב ליפמן: אני מברך את חברי הכנסת כלפון, טל, מזרסקי, כולכם באמת חברי כנסת למען האזרחים והעולים.

דב ליפמן: אין לנו מקום או בסיס להביע את הקול שלנו בלי העזרה שלכם, אז בשם כולם תודה רבה.

דב ליפמן: בעזרת השם נעשה המון יחד.

גלעד קריב: נעשה ונצליח.

גלעד קריב: תודה רבה לכולם, הישיבה נעולה.